Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 231/13)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Peitzer Karpfen”

ES Nr.: PGI-DE-02587 – 5.9.2019

ACVN ( ) AĢIN (X)

1. Nosaukums

“Peitzer Karpfen”

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Apraksts par produktu, uz kuru attiecas 1. punktā minētais nosaukums

“Peitzer Karpfen” ir spoguļkarpa ar taisnu muguru, ar pārsvarā pilnu rindu muguras zvīņu no galvas līdz astei un dažām spoguļzvīņām pie pāra spuru pamatnes, astes stumbra un žaunu vāka. Tai nav zvīņu vai arī zvīņu ir ļoti maz un tās ir izkliedētas atsevišķi. Krāsai raksturīgi dzelteni toņi uz vēdera un olīvzaļi toņi uz muguras. Ķermeņa dziļuma un garuma attiecība ir no 1:2,5 līdz 1:3,4. Nārstojošu zivju nobarotības rādītājs ir no 3,0 līdz 4,0. Forma ir pārsvarā iegarena.

Zivs gaļas iznākums ir šāds:

— ķidāta, ar galvu: 70–80 %,

— ķidāta, bez galvas: 53–63 %,

— fileja ar ādu: 32–42 %,

— fileja bez ādas: 28–38 %.

Gaļa ir koši rozā līdz gaiši rozā krāsā, stingra, maiga un liesa, ar savdabīgu sugai tipisku garšu un raksturīgu smaržu.

“Peitzer Karpfen” karpas var pārdot dzīvas, nonāvētas, izķidātas, sagrieztas vai filejas veidā, vai kā sasaldētu pārtikas produktu. Zivis ir atļauts arī kūpināt; var kūpināt arī zivis, kas jau bijušas sasaldētas. Pēc zivju izmērcēšanas sālījumā tās var kūpināt vai nu karstos dūmos, vai aukstos dūmos virs lapkoku skaidām. Izmantojot visās iepriekš uzskaitītās sagatavošanas un pārstrādes metodes, saglabājas iepriekš minētā savdabīgā, šai sugai raksturīgā garša.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādes produktiem)

Galvenais zivju “Peitzer Karpfen” barības avots ir pārsvarā dabiskais ēdiens, kas atrodams dīķī (zooplanktons, fitoplanktons utt.). Šī barība ietekmē “Peitzer Karpfen” augšanu visos attīstības posmos. Šis aspekts nodrošina iepriekš aprakstītās gaļas kvalitāti. Ir atļauta barības papildināšana; no otrā attīstības posma ir atļauti arī graudi. Ja kā papildbarību dod graudus, tiem jāatbilst piemērojamiem valsts noteikumiem.

Nekāda barība, ko izmanto kā papildbarību, nedrīkst būt ģenētiski modificēta.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Zivis audzē noteiktajā ģeogrāfiskajā apgabalā. Nosakot ganāmpulka blīvumu, ņem vērā sugai un vecumam piemērotus apstākļus, kas atbilst ražošanas cikla posmam. Ganāmpulka blīvumu izvēlas, lai panāktu optimālu pieaugumu izmēra un skaita ziņā. Saskaņā ar labas profesionālās prakses vadlīnijām ganāmpulka blīvums un barošana garantē, ka tiek plaši izmantots dīķī pieejamais dabiskais uzturs, tādējādi nodrošinot izcilu gaļas kvalitāti.

“Peitzer Karpfen” ražošanas cikls sastāv no šādiem posmiem: vaislas zivju pārvaldība un sertificēšana; “Peitzer Karpfen” vaislas zivju audzēšana mākslīgos dīķos; ikru izlaišana dabiskajos dīķos; zivju mazuļu audzēšana; pārtikai paredzēto zivju audzēšana; dīķu tīrīšana; zivju turēšana dabiskos vai mākslīgos dīķos.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Ģeogrāfisko apgabalu veido šāds Brandenburgas federālās zemes reģions:

— Peitz pilsēta Spree-Neiße lauku rajonā,

— Teichland pašvaldības teritorija Spree-Neiße lauku rajonā,

— Kolkwitz pašvaldības teritorija Spree-Neiße lauku rajonā,

— Lübben pilsēta Dahme-Spreewald lauku rajonā,

— Schlepzig pašvaldības teritorija Dahme-Spreewald lauku rajonā.

5. Saikne ar ģeogrāfisko apgabalu

1. Ģeogrāfiskā apgabala specifika

AĢIN “Peitzer Karpfen” reģistrācijas pieteikuma pamatā ir produkta kvalitāte un īpašā slava. Zivju “Peitzer Karpfen” gaļai piemīt savdabīga garša un raksturīga smarža. Ražošana ģeogrāfiskajā reģionā notiek pēc vairāk nekā 100 gadus senas tradīcijas, kas ietver selekciju un audzēšanu un ko papildina ļoti labvēlīgi ģeogrāfiskie un klimatiskie apstākļi, kuri nodrošina augstu kvalitāti, kā arī veido pamatu īpašajai slavai.

Reģions, kurā ietverts “Peitzer Karpfen” ģeogrāfiskais apgabals, ir Brandenburgas federālās zemes zivsaimniecības kultūras centrs. Karpu dīķu saimniecības ar savu izmēru un struktūru veido ainavas izskatu. Zivju “Peitzer Karpfen” ražošanas ģeogrāfiskais apgabals izceļas ar to, ka mākslīgajos kanālos esošais ūdens, kas tajos ieplūst no Spree upes vai tās pietekām, piemēram, Hammergraben un Priorgraben, visu gadu nodrošina kvalitatīvu un stabilu ūdens piegādi. Peitz dīķiem ir pārsvarā smilšaina, kaļķaina un barības vielām diezgan nabadzīga pamatne, un tie nav ļoti dūņaini. Tajos ir labas kvalitātes, bet ne pārāk bagātīga mikroorganismu populācija. Ūdens pH vērtība ir no 7 līdz 8. Unikāla Peitz dīķu iezīme ir tāda, ka, neraugoties uz to izmēru (dažu dīķu platība pārsniedz 100 hektārus), to vidējais dziļums ir tikai 0,9–1,0 m. Ziemošanai paredzētie dīķi var būt dziļāki. Dīķu bioloģiskā priekšrocība ir tāda, ka ūdens tajos ātri sasilst, palielinot karpu dabiskās barības daudzumu.

Šo straujās sasilšanas potenciālu veicina reģiona mērenā gada vidējā temperatūra, kas laikposmā no 1961. līdz 1990. gadam bija 8,9 °C, proti, par 0,7 °C augstāka nekā vidēji Vācijā tajā pašā periodā. Šie atrašanās vietas faktori, kā arī daļēji intensīvās audzēšanas metodes nodrošina zivju gaļas unikālo kvalitāti. Svara pieauguma ziņā “Peitzer Karpfen” zivis viena gada vecumā parasti sver 25–50 g, divu gadu vecumā — 250–500 g, un lielākoties tās laiž tirgū trīs gadu vecumā, kad to svars ir 1,5–2,5 kg. Smagākas var būt trīs gadus vecas zivis, kas ziemojušas siltā ūdenī, vai četrus vai vairāk gadus vecas zivis.

2. Produkta specifika

“Peitzer Karpfen” zivju krājumu var izsekot līdz šķirnei, ko 19. gadsimta beigās Peitz apgabalā izveidoja civildienesta ierēdnis vārdā Kuhnert un kas kopš tā laika ir bijusi tīršķirne.

Zivju krājums ir iegūts, krustojot Galisijas, Holšteinas un Lauzicas sugas. Rezultātā tika izveidota šķirne, kurai raksturīga strauja augšana un ļoti laba izturība pret slimībām un sliktiem laikapstākļiem, kā arī liels gaļas saturs un patīkama garša.

“Peitzer Karpfen” ir spoguļkarpa ar taisnu muguru. Lielākoties iegarenajai ķermeņa formai raksturīgā dziļuma un garuma attiecība ir no 1:2,5 līdz 1:3,4. Zivis “Peitzer Karpfen” raksturo to koši rozā līdz gaiši rozā krāsa, stingrā, maigā un liesā gaļa ar savdabīgu sugai tipisku garšu un raksturīgu smaržu. Svara pieauguma ziņā “Peitzer Karpfen” zivis viena gada vecumā parasti sver 25–50 g, bet divu gadu vecumā — 250–500 g. Lielākoties tās laiž tirgū trīs gadu vecumā, kad to svars ir 1,5–2,5 kg, un četru gadu vecumā, kad to svar pārsniedz 2,5 kg.

3. Cēloniskā saikne

Produkta kvalitāti rada šādi unikāli ražošanas posmi, kas ir “Peitzer Karpfen” atšķirīgā iezīme:

a) tādu vaislas dzīvnieku pārvaldība un sertifikācija, kuru raksturīgās īpašības vislabāk atbilst “Peitzer Karpfen” īpašībām. Ja vaislas dzīvniekiem dod graudu papildbarību, tos tur ar barības vielām bagātos dabiskos ūdeņos, lai iegūtu īpaši kvalitatīvus ikrus;

b) “Peitzer Karpfen” vaislas dzīvnieku audzēšana mākslīgos dīķos, dažos pielejot siltu ūdeni. Ja dīķī izmanto siltu ūdeni, notiek mākslīga nārstošana, lai labākos apstākļus ikru laišanai nodrošinātu optimālos datumos. Šis posms ietver ikru apaugļošanās stadiju un dzeltenummaisa stadiju;

c) ikru izlaišana dabiskos dīķos. Ikrus izlaiž dabiskos dīķos dzeltenummaisa stadijas vidū, lai tie pierastu pie dabiskās barības. Dzeltenummaisa stadijas beigās kāpuri gandrīz pilnībā uzņem tikai dabisko barību;

d) mazuļu audzēšana — attīstība pirmā gada laikā līdz viena gada vecumam dabiskos audzēšanas dīķos. Kad zivis ir vienu līdz divus gadus vecas un to vidējais svars ir 25–50 grami, tās no audzēšanas dīķiem izņem. Pēc tam zivis ziemo dabiskajos dīķos vai tiek nogādātas mākslīgos audzēšanas dīķos, kuros pielej siltu ūdeni, lai tās turpinātu augt. Divus līdz trīs gadus vecas zivis tradicionāli audzē dabiskajos dīķos vai mākslīgos dīķos ar siltu ūdeni;

e) pārtikai paredzēto zivju audzēšana piemērotos dabiskos audzēšanas dīķos līdz trīs gadu vecumam un ilgāk. Parasti pēc zivju izņemšanas dīķos ielaiž svaigu ūdeni;

f) zivju turēšana dabiskos vai mākslīgos dīķos, kuros ielaiž svaigu ūdeni un, ja vajadzīgs, skābekli (vismaz piecas dienas), lai “Peitzer Karpfen” raksturīgā tīrā garša kļūtu maksimāli intensīva.

Sākotnējās ģenētiskās līnijas saglabāšanas pamatā ir cilvēkfaktori, jo, tālredzīgi plānojot personāla politiku un pieņemot nākamo paaudzi darbā uz ilgu laikposmu, saglabājas zinātība, kas veidojusies, ievērojot simtiem gadus senu tradīciju. Tas, ka eksperti veic minētos atsevišķos soļus, nodrošina, ka procesa beigās produktam ir unikāla kvalitāte un gaļai ir savdabīga garša un raksturīga smarža.

Produkta īpašā slava ir vairāk nekā 100 gadus senas tradīcijas ievērošanas rezultāts, un to apliecina šā produkta ražotāju iecelšana par Prūsijas karalistes galma sagādniekiem un tā lielā atpazīstamība attiecīgajā pārtikas nozarē.

Pašlaik “Peitzer Karpfen” ieņem ievērojamu vietu Vācijas tirgū. Katra divdesmitā Vācijā ražotā karpa ir iegūta aprakstītajā ģeogrāfiskajā apgabalā. Kvalitātes pamatā ir vairāk nekā 100 gadus senā “Peitzer Karpfen” zivju krājuma saglabāšanas tradīcija un kopš tā laika veiktā veselīgu un enerģisku vaislas īpatņu rūpīgā atlase. Veicot atlasi, uzmanība tiek pievērsta produkta tipiskajām īpašībām, piemēram, labam ķermeņa dziļumam, gaļas konsistencei un gaļas attiecībai pret kauliem. Vienlaikus tiek novērsta krustošanās ar citu paveidu karpām, lai minētās tipiskās īpašības saglabātu. Tāpēc ļoti labvēlīgo ģeogrāfisko un klimatisko apstākļu (bagātīgas ūdens ieplūdes no Spree upes, smilšainas un barības vielām nabadzīgas augsnes, neliela dūņu daudzuma, seklu ūdeņu) dēļ ir spējusi izveidoties “Peitzer Karpfen” unikālā kvalitāte. Pieredzējuši darbinieki pastāvīgi atlasa īpaši veselīgas un spēcīgas vaislas zivis, tādējādi izvairoties no zemākas kvalitātes produkta un garantējot vienādi augstas kvalitātes gaļu ar unikālu garšu. Tas ir nostiprinājies patērētāju apziņā un palielina produkta apjomu tirgū, kā arī tā slavu. Produkts “Peitzer Karpfen” ir ieguvis vairākus ievērojamus apbalvojumus un godalgas, tai skaitā:

— Hamburgas pilsētas apbalvojumu un zelta medaļu 1897. gadā;

— augstāko apbalvojumu Drēzdenē 1898. gadā;

— čempiona titulu zivsaimniecības izstādē Dancigā 1901. gadā;

— augstāko apbalvojumu un pirmo vietu Vācijas Lauksaimniecības biedrības zivsaimniecības izstādē Dancigā 1904. gadā;

— apbalvojumu Berlīnes zivsaimniecības izstādē 1906. gadā;

— apbalvojumu 12. lauksaimniecības izstādē Marklēbergā Leipcigas apriņķī 1964. gadā.

Produkta “Peitzer Karpfen” kvalitātes un lielās uzticamības dēļ Peitzer dīķu audzēšanas nozares pārstāvji kļuva par Prūsijas karalistes galma sagādniekiem. Pat Kotbusas karpu izsoles slava un nozīme sākotnēji bijusi saistīta ar “Peitzer Karpfen” kvalitāti un reputāciju. Vairāk nekā 50 gadus tā bija karpu tirdzniecības centrs Centrāleiropā. Pat Vācijas Demokrātiskās Republikas laikā Peitz reģionam bija vadošā loma karpu audzēšanas nozarē. Produkts “Peitzer Karpfen” pat tika eksportēts, piemēram, uz Rietumberlīni.

Peitz dīķi, kuru platība pārsniedz 1 000 hektārus, ir viens no lielākajiem šāda veida reģioniem Eiropā. Produkts “Peitzer Karpfen” ir ļoti populārs Vācijā un tiek izplatīts visā valstī. Katru gadu tiek izaudzētas un nozvejotas vairāk nekā 500 tonnas “Peitzer Karpfen”. Tas iespējams tikai šajā noteiktajā ģeogrāfiskajā apgabalā, kur Spree upe un tās pietekas nodrošina stabilu ūdens piegādi. Jo īpaši sausos gados, kad citos reģionos ir zems ūdens līmenis, no Spree upes ieplūstošais svaigais ūdens neļauj vairoties zemūdens veģetācijai un dūņām, kas negatīvi ietekmētu šajos ūdeņos turēto karpu gaļu. Citos reģionos audzētām karpām piemīt spēcīgāka dūņu garša. Savukārt “Peitzer Karpfen” gaļai ir izcila garša, kas nodrošina produkta kvalitāti un labo slavu.

Par “Peitzer Karpfen” bieži ziņo mediji. Televīzijas kanālos “ARD” un “WDR” tika pārraidīta pilnmetrāžas reportāža par “Peitzer Karpfen”. Laikrakstā “Lausitzer Rundschau” tika ziņots par “Peitzer Karpfen” stāvokli 2014. gada starptautiskajā gadatirgū.

Produkts “Peitzer Karpfen” regulāri tiek minēts neskaitāmās izstādēs un informatīvos pasākumos. Ikgadējā dīķu tīrīšana laikposmā no septembra līdz novembrim tiek atzīmēta ar svinībām, kurās tūkstošiem apmeklētāju vēro zvejošanas paraugdemonstrējumus Peitz audzēšanas dīķī. Augusta otrās nedēļas nogalē Peitz pilsētā tiek rīkots zvejnieku festivāls, kas piesaista ļoti daudz apmeklētāju no tālienes. Laikposmā starp Ziemassvētkiem un Jauno gadu galvenokārt tiek piesaistīti klienti no Berlīnes un Kotbusas, kuri pacietīgi gaida garās rindās pie tirdzniecības galdiem. Svaigas zivis klientiem tiek pārdotas reģionā, kas zināms ar nosaukumu “Peitzer karpu ceļš” un kas stiepjas no Königs Wusterhausen pilsētas netālu no Berlīnes līdz Hoyerswerda pilsētai Saksijā. Ekskursijas dīķu audzētavās sniedz ieskatu par daudzveidīgo dzīvotni un zivju audzēšanas metodi. Cauri dīķu teritorijai ved 2,3 kilometrus gara dīķu dabas taka ar izkārtnēm un aktivitāšu pieturām, kas sniedz informāciju par Peitz dīķu ainavu vēsturē un mūsdienās. Arī daži labi zināmi reģionālie un valsts mēroga riteņbraukšanas un pārgājienu maršruti ved cauri idilliskajam dīķu reģionam. 2006. gadā tika atklāts īpaši “Peitzer Karpfen” veltīts zivsaimniecības muzejs, ko daļēji finansēja ES. Par muzeja atklāšanu tika ziņots televīzijā visā valstī. Muzejā ir aplūkojami dažādi eksponāti, un tajā ir izskaidrota Peitz zivsaimniecības nozares vēsturiskā attīstība Peitz dīķos līdz mūsdienām.

Recepšu datubāzēs internetā ir atrodamas “Peitzer Karpfen” ēdienu receptes, un tīmekļvietnē “Amazon” ir pieejama neliela “Peitzer Karpfen” pavārgrāmata. Šī īpašā delikatese ir izcelta tūrisma ceļvežos. Pieczvaigžņu viesnīcas “Grand Elysee Hamburg” šefpavārs Ronny Pietzner savā pavārgrāmatā ir iekļāvis vienu no savām iecienītākajām “Peitzer Karpfen” receptēm.

Atsauce uz produkta specifikācijas publikāciju:

https://register.dpma.de/DPMAregister/geo/detail.pdfdownload/41757

(1) OV L 343, 14.12.2012., 1. lpp.